Propunere de DECIZIE A CONSILIULUI de adoptare a regulamentului de procedură al Comitetului Fondului European de Dezvoltare (FED) /* COM/2014/0668 final - 2014/0310 (NLE) */





EXPUNERE DE MOTIVE Acordul intern între reprezentanții guvernelor statelor membre statelor membre, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (denumit în continuare „Acordul intern”) a fost semnat la data de 24, respectiv 26 iunie 2013. Acordul intern a intrat în vigoare la XX[1], după finalizarea procesului de ratificare, și anume, în prima zi a celei de a doua luni de la notificarea ratificării de către ultimul stat membru. Articolul 8 alineatul (5) din Acordul intern stipulează că Consiliul, hotărând în unanimitate, adoptă regulamentul de procedură al Comitetului FED, la propunerea Comisiei. Proiectul de regulament de procedură al Comitetului FED, care este anexat la propunerea de decizie a Consiliului, ia în considerare dispozițiile din Regulamentul de punere în aplicare a celui de al 11-lea FED, și, în special, articolul 14 al acestuia, precum și rezultatele exercițiului de simplificare și armonizare al Comisiei în domeniul comitetelor, inclusiv de regulamentul de procedură standard aprobat de Comisie ca parte din acest exercițiu[2]. Prin urmare, Comisia propune adoptarea de către Consiliu a deciziei anexate. 2014/0310 (NLE) Propunere de DECIZIE A CONSILIULUI de adoptare a regulamentului de procedură al Comitetului Fondului European de Dezvoltare (FED) CONSILIUL UNIUNII EUROPENE, având în vedere Tratatul privind Uniunea Europeană și Tratatul privind funcționarea Uniunii Europene, având în vedere Acordul intern între reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene[3] („Acordul intern”), având în vedere Regulamentul XX al Consiliului privind punerea în aplicare a celui de-al 11­lea Fond european de dezvoltare („Regulamentul de punere în aplicare a celui de al 11-lea FED”)[4], având în vedere Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări (TTPM) la Uniunea Europeană[5] („decizia de asociere peste mări”), având în vedere propunerea Comisiei Europene, ADOPTĂ PREZENTA DECIZIE: Articolul 1 Se adoptă Regulamentul de procedură al Comitetului Fondului European de Dezvoltare prevăzut în anexă. Articolul 2 Prezenta decizie intră în vigoare la data publicării în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] A se introduce data intrării în vigoare a Acordului intern privind cel de al 11-lea FED. [2] Regulamentul nr. 182/2011 din 16 februarie 2011 (JO L 55, 28.2.2011, p. 13); Regulamentul de procedură standard (JO C 206, 12.7.2011, p. 11). [3] JO L 210, 6.8.2013, p. 1. [4] A se insera trimiterea la Regulamentul de punere în aplicare a celui de al 11-lea FED [5] JO L 344, 19.12.2013, p.1. ANEXĂ la Propunerea de DECIZIE A CONSILIULUI de adoptare a Regulamentului de procedură al Comitetului Fondului European de Dezvoltare (FED) REGULAMENTUL DE PROCEDURĂ AL COMITETULUI FONDULUI EUROPEAN DE DEZVOLTARE Articolul 1 Componență Comitetul Fondului European de Dezvoltare („comitetul”) este compus din delegațiile statelor membre („delegațiile”) și este prezidat de un reprezentant al Comisiei. La lucrările comitetului referitoare la aspecte legate de Banca Europeană de Investiții (BEI) participă un observator din partea BEI. Un reprezentant al Secretariatului General al Consiliului participă la ședințe în calitate de observator. Articolul 2 Sesizarea comitetului Sesizarea comitetului are loc în cazurile și în conformitate cu procedurile stabilite în Regulamentul de punere în aplicare a celui de-al 11-lea Fond European de Dezvoltare (FED)[1] și, după caz, în Decizia de asociere peste mări. Ținând seama de responsabilitățile conferite acestuia prin Decizia de asociere peste mări[2], comitetul este denumit în continuare „comitetul FED-TTPM”. Articolul 3 Convocarea unei ședințe 1. Comitetul este convocat de către președintele acestuia, fie din proprie inițiativă, fie la cererea majorității simple a membrilor comitetului. 2. Pot fi convocate ședințe comune ale comitetului cu alte comitete, pentru a se discuta aspecte aflate în sfera de competență respectivă a acestora. Articolul 4 Ordinea de zi 1. Președintele elaborează propunerea de ordine de zi și o prezintă comitetului. 2. În ordinea de zi, se face distincție între: (a) proiectele de măsuri care urmează a fi adoptate de către Comisie și cu privire la care i se solicită comitetului să emită un aviz, în conformitate cu procedura prevăzută la articolul 14 din Regulamentul de punere în aplicare a celui de-al 11-lea FED; (b) alte aspecte prezentate comitetului pentru informare sau pentru un simplu schimb de opinii, fie la inițiativa președintelui, fie la cererea scrisă a unui membru al comitetului. 3. Orice delegație poate solicita includerea unui punct pe ordinea de zi a ședințelor comitetului. Informațiile relevante privind aceste puncte pot fi oferite verbal. 4. Ordinea de zi include aprobarea procesului-verbal al ședinței anterioare. Articolul 5 Documentația care se transmite membrilor comitetului 1. Președintele le trimite membrilor comitetului invitația la ședință, proiectul de ordine de zi și proiectele de măsuri asupra cărora se solicită comitetului să emită un aviz, cu suficient de mult timp înainte de ședință, ținând seama de urgența și de complexitatea chestiunii și cel târziu cu 21 de zile calendaristice înainte de data ședinței. Celelalte documente aferente ședinței, în special cele care însoțesc proiectele de măsuri, se trimit, pe cât posibil, în același termen. Toate documentele se transmit în conformitate cu articolul 15 alineatele (2) și (3). 2. În cazurile justificate corespunzător, președintele poate, din proprie inițiativă sau la cererea unui membru al comitetului, să scurteze termenul pentru trimiterea documentelor menționat la alineatul (1). Cu excepția cazurilor de extremă urgență, termenul nu poate fi mai scurt de șapte zile calendaristice. 3. Cu titlu de excepție, în cazuri de extremă urgență justificate corespunzător (de exemplu, în cazul în care țara beneficiară se află într-o situație economică, socială și politică gravă, suferă o catastrofă naturală, o criză umanitară sau se află în situații de natură similară care necesită o reacție foarte rapidă), președintele poate, la cererea unui membru al comitetului sau din proprie inițiativă, să facă abstracție de termenele prevăzute la alineatele (1) și (2) de mai sus. 4. Alineatele (2) și (3) nu se aplică documentelor de strategie și programelor indicative multianuale și nici modificărilor aduse acestora în urma evaluărilor la jumătatea și la sfârșitul perioadei menționate la articolul 7 alineatul (2) din Regulamentul de punere în aplicare a celui de-al 11-lea FED. 5. În cazul proiectelor de măsuri prezentate spre avizare comitetului prin procedura orală, delegațiile informează în scris secretariatul comitetului, cu cel puțin trei zile lucrătoare înainte de data ședinței, în legătură cu proiectele de măsuri asupra cărora pot cădea de acord fără discuții și măsurile cu privire la care consideră că trebuie să se discute în cadrul ședinței. De asemenea, delegațiile formulează orice observații sau cereri de informații suplimentare în scris și în același termen. Comisia furnizează informații suplimentare și răspunde oricăror observații, atunci când este posibil, în scris și cu cel puțin o zi înainte de ședința comitetului. 6. Din motive imperioase de urgență justificate corespunzător, Comisia poate utiliza și procedura stabilită la articolul 14 alineatul (4) din Regulamentul de punere în aplicare a celui de-al 11-lea FED. În astfel de cazuri, președintele înaintează măsurile comitetului în termen de cel mult 14 zile după adoptarea lor, pentru a obține avizul acestuia. Articolul 6 Transmiterea documentelor de programare către Adunarea Parlamentară Paritară În conformitate cu articolul 7 alineatul (1) din Regulamentul de punere în aplicare a celui de-al 11-lea FED, secretariatul comitetului transmite, spre informare, documentele de programare către Adunarea Parlamentară Paritară, atunci când le trimite și delegațiilor comitetului. Articolul 7 Avizul comitetului 1. Atunci când un caz este înaintat comitetului spre avizare, acesta este dezbătut în condițiile și în conformitate cu procedura stabilită la articolul 14 alineatele (3) și (4) din Regulamentul de punere în aplicare a celui de-al 11-lea FED și la articolul 8 alineatele (2) și (3) din acordul intern. 2. Cu excepția unei eventuale obiecții din partea unui membru al comitetului, președintele poate, fără să recurgă la un vot formal, să stabilească faptul că a fost emis un aviz favorabil de către comitet, prin consens, cu privire la proiectele de măsuri. 3. Atunci când se recurge la procedura orală și se face o schimbare substanțială sau se adaugă noi elemente faptice la propunerile de măsuri în timpul ședinței, președintele, din proprie inițiativă sau la cererea unui stat membru, poate amâna votul privind un anumit punct de pe ordinea de zi până la sfârșitul ședinței sau până la o ședință ulterioară. 4. În cazul în care, în situația descrisă la alineatul (3), președintele respinge amânarea votului cerută de una sau mai multe delegații, aceasta (acestea) poate (pot) formula o rezervă, care poate fi retrasă în termen de maximum trei zile lucrătoare începând cu ziua următoare ședinței. Avizul comitetului se înregistrează ca definitiv la expirarea acestei perioade. Comisia informează statele membre cu privire la poziția definitivă adoptată de statul membru (statele membre) a cărui (ale căror) delegație (delegații) a (au) formulat o rezervă în cadrul comitetului. 5. La cererea unei delegații, votul cu privire la un anumit punct poate fi amânat în cazul în care documentele legate de un anumit punct de pe ordinea de zi nu au fost transmise membrilor comitetului în termenul prevăzut la articolul 5 alineatele (1) și (2). În acest caz, președintele poate decide prelungirea perioadei de consultare până cel mult la sfârșitul ședinței următoare. Atunci când este necesar, se poate aplica procedura scrisă prevăzută la articolul 11 din prezentul regulament de procedură. Cu toate acestea, la propunerea președintelui sau la cererea unui membru al comitetului, comitetul poate decide cu majoritatea simplă a membrilor săi să mențină acest punct pe ordinea de zi datorită caracterului urgent al problemei. 6. În contextul unei examinări a programelor anuale sau multianuale de acțiune, orice delegație poate solicita retragerea unui proiect sau program din programul de acțiune. În cazul în care această solicitare este susținută de o minoritate de blocaj a delegațiilor, astfel cum se stipulează la articolul 8 alineatul (3) din acordul intern, coroborat cu articolul 8 alineatul (2) din acordul intern, programul de acțiune este adoptat de Comisie fără proiectul sau programul în cauză. Cu excepția cazului în care Comisia, în acord cu opiniile delegațiilor comitetului, nu dorește să continue proiectul sau programul retras, acesta va fi prezentat încă o dată comitetului într-o etapă ulterioară, în afara programului de acțiune, sub forma unei măsuri individuale care se adoptă apoi de către Comisie în conformitate cu procedura stabilită la articolul 14 din Regulamentul de punere în aplicare a celui de-al 11-lea FED. Articolul 8 Schimbul de opinii 1. Fiecare delegație poate invita Comisia, în orice moment, să furnizeze comitetului informații și să efectueze un schimb de opinii pe teme legate de atribuțiile descrise la articolul 14 alineatul (2) din Regulamentul de punere în aplicare a celui de-al 11-lea FED. Orice evaluare, inclusiv recomandările și acțiunile de urmărire pot fi, de asemenea, discutate în cadrul Comitetului FED la cererea unui stat membru, în conformitate cu articolul 18 alineatul (2) din Regulamentul de punere în aplicare a celui de al 11-lea FED. 2 Astfel de schimburi de opinii pot duce la formularea de către delegații a unor recomandări pe care Comisia le ia în considerare. Procesul-verbal al comitetului prezintă intervențiile făcute. O intervenție susținută de o majoritate calificată a delegațiilor, astfel cum se stipulează la articolul 8 alineatul (3) din acordul intern, coroborat cu articolul 8 alineatul (2) din acordul intern, este înregistrată ca recomandare. Articolul 9 Reprezentare și cvorum 1. Fiecare delegație este considerată un singur membru al comitetului. Fiecare stat membru decide componența delegației sale și informează președintele cu privire la aceasta. 2. Cu aprobarea președintelui, delegațiile pot fi însoțite de experți neguvernamentali, pe cheltuiala statului membru în cauză. Într-un termen rezonabil și cel târziu cu cinci zile calendaristice înainte de data ședinței comitetului, se comunică președintelui următoarele informații: (a) componența fiecărei delegații, cu excepția cazului în care aceasta a fost deja adusă la cunoștința președintelui; (b) numele și funcțiile tuturor experților care însoțesc delegațiile și motivele pentru care prezența lor este necesară. În cazul în care președintele nu are obiecții cu privire la participarea unui expert înaintea respectivei ședințe a comitetului, se consideră că permisiunea este acordată. 3. O delegație poate, dacă este necesar, să reprezinte cel mult un al doilea stat membru. Președintele comitetului este informat în scris, cel târziu până la începerea ședinței, de delegația care este reprezentată. 4. Cvorumul necesar pentru ca deliberările comitetului să fie valabile este cel care permite emiterea unui aviz cu majoritate calificată în conformitate cu articolul 14 alineatele (3) și (4) din Regulamentul de punere în aplicare a celui de al 11-lea FED. Articolul 10 Părți terțe și experți 1. Reprezentanții țărilor aderente sunt invitați să participe la ședințele comitetului de la data semnării Tratatului de aderare. 2. Președintele poate decide să invite reprezentanți ai altor părți terțe sau alți experți care să discute despre anumite chestiuni, din proprie inițiativă sau la cererea unui membru al comitetului. Cu toate acestea, o majoritate simplă a statelor membre se poate opune participării acestora la ședință. 3. Reprezentanții părților terțe și experții menționați la alineatele (1) și (2) și cei menționați la articolul 9 alineatul (2) nu sunt prezenți și nu iau parte la votul comitetului. Articolul 11 Procedura scrisă 1. În cazuri justificate corespunzător, președintele poate obține avizul comitetului prin procedură scrisă. Președintele trimite membrilor comitetului proiectele de măsuri și stabilește un termen pentru emiterea unui aviz în funcție de urgența proiectului în cauză. În principiu, delegațiile au la dispoziție 21 de zile calendaristice de la trimiterea propunerilor pentru a adopta o poziție. Se consideră că orice delegație a comitetului care nu își exprimă opoziția sau intenția de a se abține înainte de termenul stabilit în scrisoare și-a dat acordul tacit cu privire la propunere. În cazuri de urgență sau extremă urgență, se aplică termenele prevăzute la articolul 5 alineatele (2) și (3). Cazul de urgență sau extremă urgență trebuie justificat corespunzător, în scris, de către Comisie. 2. Cu toate acestea, în cazul în care un membru al comitetului solicită ca propunerile de măsuri să fie luate în discuție în cadrul unei ședințe a comitetului, procedura scrisă se încheie și măsurile propuse se reportează pentru următoarea ședință a comitetului. 3. Comisia îi informează în scris pe membrii comitetului cu privire la rezultatul procedurii scrise fără întârziere și cel târziu în 14 zile calendaristice de la expirarea termenului. Articolul 12 Secretariatul Serviciile de secretariat pentru comitet sunt asigurate de către Comisie. Articolul 13 Procesul-verbal și raportul de sinteză al ședințelor Procesul-verbal al fiecărei ședințe se elaborează sub supravegherea președintelui și conține opiniile exprimate cu privire la măsurile propuse și pozițiile exprimate în timpul ședinței. Procesul-verbal se trimite membrilor comitetului fără întârziere și cel târziu în termen de 1 lună de la ședință. Delegațiile transmit președintelui orice observații scrise pe care le au cu privire la procesul-verbal. Comitetul este informat asupra acestui fapt; în cazul în care există puncte de vedere divergente, modificarea propusă se discută în cadrul comitetului. În cazul în care dezacordul persistă, modificarea propusă se anexează la procesul-verbal. Articolul 14 Lista de prezență 1. La fiecare ședință, președintele întocmește o listă de prezență specificând autoritățile sau organismele din care fac parte participanții. Lista de prezență va fi distribuită participanților pe parcursul ședinței. 2. La începutul fiecărei ședințe, orice delegație a cărei participare la lucrările comitetului reprezintă un conflict de interese în legătură cu un anumit punct de pe ordinea de zi trebuie să informeze președintele cu privire la această situație, și orice persoană desemnată de către statele membre, precum și experții care au fost autorizați de către președinte să participe la ședință în conformitate cu articolul 9 alineatul (2) și articolul 10 alineatul (2) și reprezentanții părților terțe care au fost invitați să participe la ședință în conformitate cu articolul 10 informează președintele cu privire la orice conflict de interese referitor la un anumit punct de pe ordinea de zi. În eventualitatea unui astfel de conflict de interese, persoana în cauză se retrage din ședință, la cererea președintelui, atunci când se discută punctele relevante de pe ordinea de zi. Articolul 15 Corespondența 1. Corespondența privind comitetul este adresată Comisiei, în atenția secretariatului comitetului. 2. Corespondența adresată delegațiilor de către secretariat se transmite și reprezentantului permanent al statului membru în cauză, pe calea electronică cea mai rapidă și mai sigură. Atunci când Comisiei îi este indicată de către o reprezentanță permanentă o anumită adresă electronică centrală pentru corespondența referitoare la activitatea comitetelor, se utilizează adresa respectivă pentru corespondență. În plus, corespondența poate fi transmisă direct persoanelor desemnate de către statele membre să le reprezinte în comitet. 3. În afară de situațiile excepționale, corespondența dintre Comisie și delegații se trimite în ambele direcții prin mijloacele informatice prevăzute în acest scop. Articolul 16 Accesul la documente și confidențialitate 1. Solicitările de acces la documentele comitetului sunt tratate în conformitate cu Regulamentul (CE) nr. 1049/2001 al Parlamentului European și al Consiliului[3]. Comisiei îi revine sarcina de a lua o decizie cu privire la solicitările de acces la documentele menționate anterior, în temeiul regulamentului său de procedură, astfel cum a fost modificat prin Decizia 2001/937/CE, CECO, Euratom[4]. În cazul în care solicitarea este adresată unui stat membru, acesta aplică articolul 5 din Regulamentul (CE) nr. 1049/2001. 2. Discuțiile din cadrul comitetului au caracter confidențial. 3. Documentele înaintate membrilor comitetului, experților și reprezentanților părților terțe au caracter confidențial, cu excepția cazului în care se acordă acces la documentele respective în temeiul alineatului (1) sau în cazul în care documentele sunt făcute publice în alt mod de către Comisie. 4. Membrii comitetului, precum și experții și reprezentanții părților terțe trebuie să respecte obligațiile de confidențialitate prevăzute în prezentul articol. Președintele se asigură că experții și reprezentanții părților terțe au cunoștință de cerințele de confidențialitate care le sunt impuse. Articolul 17 Protecția datelor cu caracter personal Prelucrarea datelor cu caracter personal de către comitet și grupurile de lucru ale acestuia se efectuează în conformitate cu Regulamentul (CE) nr. 45/2001 al Parlamentului European și al Consiliului[5] privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date, sub responsabilitatea președintelui, care acționează în calitate de controlor, în sensul articolului 2 litera (d) din regulamentul menționat anterior. Articolul 18 Cheltuieli de funcționare 1. Cheltuielile de funcționare ale comitetului, inclusiv cele de călătorie ale unui participant pentru fiecare stat membru, sunt suportate de Comisie. În cazul în care alocația financiară o permite și în limitele acesteia, Comisia acoperă cheltuielile de călătorie pentru doi membri ai delegației care prezintă o cerere în acest sens. 2. Comisia pune la dispoziția comitetului spațiul și resursele materiale necesare desfășurării activității acestuia. [1] A se insera trimiterea la Regulamentul de punere în aplicare a celui de al 11-lea Fond European de Dezvoltare: JO (...) [2] Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”), JO L 344, 19.12.2013. [3] Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei, JO L 145, 31.5.2001, p. 43. [4] JO L 345, 29.12.2001, p. 94. [5] JO L 8, 12.1.2001, p. 1.